Video: Steve Hofmeyr gesels op die man af oor MSC, uitlatingsSteve Hofmeyr gesels prontuit in Maroela Media se ateljee. (Foto: Jhua-Nine Wyrley-Birch) Die afgelope dekade was daar gereeld ŉ aanslag teen Steve Hofmeyr se loopbaan. Of dit nou die Vryfees, die Klein Karoo Nasionale Kunstefees, die Innibos-fees of die Taalmonument is, hy word maklik geweier om by die grootste verhoë in die land op te tree. Tog was hy steeds onkant betrap deur die onlangse MSC-debakel nadat hy besluit het om nié in Februarie sy voete aan boord die MSC Sinfonia-plesierboot te sit nie. Só vertel Steve in ŉ video-onderhoud met Maroela Media en raak ook vir die eerste keer in meer as ŉ dekade openhartig aan allerhande kwessies wat sy loopbaan raak. “Die rede hoekom ek dit lanklaas gedoen het, is omdat ek geen hoofstroommedia vertrou nie. Hulle is nie aan jou kant nie. So, die afgelope tien, twaalf jaar sê ek net, nee dankie.” Steve sou vanaf 20 tot 25 Februarie deel gewees het van Lefra-produksies se Kappityt-fees saam met kunstenaars soos Jan Jan Jan en Ouderdoos. Sy besluit om nie die bootreis mee te maak nie, het gevolg ná sy kontrak gewysig is omdat Johan (Sloet) de Villiers, stigter van die organisasie African-European Indaba, glo die bestuur van die MSC van Steve se omstrede uitsprake bewus gemaak het. Steve verskyn op 31 Julie vanjaar ook in die hof in Gqeberha (Port Elizabeth) weens beweerde omstrede uitlatings wat hy teenoor die LGBTQ+-gemeenskap op Twitter gemaak het. De Villiers, wat in Amsterdam, Nederland, woon, het al tevore verskeie van Steve se Europese optredes gekelder. Steve benadruk dat hy nie van die Kappityt-fees se bootreis tussen Kaapstad en Namibië “geskop” is nie. Die kontrak het tot so ŉ mate bly verander dat hy oplaas besluit het om dit nie te onderteken nie, het hy gesê. Steve Hofmeyr. (Foto: Jhua-Nine Wyrley-Birch) Dit het begin met oproepe van die bestuur by MSC in Europa na Suid-Afrika, en daarna na die agent wat Steve bespreek het. “Hy doen dit al vir jare en ek maak al daai skepe al vir twee, drie dekades vol. “Skielik het hulle begin sê dat ek nie op die boot kan sing nie, maar ek kon as passasier saam met die boot reis en in Walvisbaai afklim en sing. Op die einde van die dag het die voorwaardes te veel verander. “Ek het nie ŉ lang brief teruggeskryf nie. My brief het kortliks, in Engels, gelui: ‘Ek sal vir julle sê as ek melaats is. Julle sal nie vir my sê as ek melaats is nie’.” Steve bespreek in Maroela Media se ateljee ŉ paar dringende kwessies, soos onder meer sy omstrede uitlatings, kanselleerkultuur, sy gewildheid as kunstenaar ondanks teenkanting en die behoud van Afrikaans. “Ek is ŉ bietjie teleurgesteld in die wêreld. Ek het gedink daar sal mense wees wat my op my plek kan sit met ŉ debat. Ek is gewillig om my sienswyses te wysig as daar iemand is wat my kan stil praat, maar dit het nie gebeur nie. “Oor die algemeen praat ek namens ŉ volk wat my baie lojaal ondersteun. Hulle beskou dit as ŉ persoonlike aanval op hulle wanneer ek aangeval word. “Dis ŉ vreemde oorlog, en ek is bevrees ons gaan so lank bestaan as wat ons ons voet neersit. Die oomblik as jy sê ‘haai, shame, miskien is julle ŉ bietjie reg’. Net daar het jy die anker gelig en jy word ingetrek in die seestroom in.” Kyk na die volledige video-onderhoud hier: